|  |  |
| --- | --- |
|  |  |

**ACTA DE LA SESSIÓ ORDINÀRIA D’1 DE FEBRER DE 2023 DE LA MESA NEGOCIADORA DE LA UNIVERSITAT DE VALÈNCIA**

**Assistents**

|  |  |
| --- | --- |
| **Per la Universitat** Ernest Cano Cano, vicerector d’Ordenació Acadèmica i Professorat.Juan Vicente Climent , gerent.José Ramírez Martínez, vicegerent de RRHH i Organització Administrativa.Laura Mateu López, tècnica de gestió del Servei de RRHH-PAS**Seccions sindicals**Maribel Belda Ferrer (CCOO)Fernando Casanova Valle (CCOO)Laura Esteve González (CCOO)Lara Manyes i Font (CCOO)Juan Miguel Soria García (CCOO)Roberto Soria Soria (CCOO)Joan Carles Bernard i García (CGT)Ramón Lozano Escrig (CGT)Almudena Navas Saurín (CGT)Carmen Hernández Ortega (CSIF)Gloria Royo de León Parra (CSIF)Asunción Martínez García (SATTUI)Héctor Monterde i Bort (SATTUI)Matilde Sancho Fombuena (SATTUI)Ramón Vicente de Antonio Angresola (STEPV)Germán Nando Rosales (STEPV)Alicia Martí Climent (STEPV)María Blasco Ruiz (UGT)Carlos Vicente Celda Muñoz (UGT)José Luis Granero Torres (UGT)Aniceto Masferrer Domingo (UGT) | A la ciutat de València, a les 12:05 hores del dia 01 de febrer de 2023, reunits els assistents relacionats al marge esquerre, a la Sala de Juntes, Nivell III de l'edifici de Rectorat, s'inicia la sessió de la Mesa Negociadora per a tractar l’ordre del dia següent:1. Constitució de la Mesa Negociadora i modificació del seu reglament.
2. Aprovació, si escau, de l'acta de la sessió anterior.
3. Aprovació, si escau, de la Relació de Llocs de Treball del PDI de la Universitat de València de l’any 2022.
4. Aprovació, si escau, de l’acord de progressió de la carrera professional 2023-2025.
5. Aprovació, si escau, de l’addenda al calendari general de la Universitat de València per a l’any 2023.
6. Torn obert de paraules.
 |

**Punt 1.- Constitució de la Mesa Negociadora i modificació del seu reglament.**

El vicerector d’Ordenació Acadèmica i Professorat comença la reunió donant la benvinguda a tots i a totes i planteja la constitució de la Mesa Negociadora així com proposa la modificació del seu Reglament per tal per de adequar-ho als resultats obtinguts en les eleccions sindicals celebrades el passat 01 de desembre de 2022.

A continuació, el vicerector dona la paraula a les seccions sindicals:

SATTUI: indica que la proposta de modificació només inclou els apartats 1 i 5 del Reglament i que, al seu judici, s'hauria de modificar també l'apartat 6 que indica que quan es tracte d'un tema exclusiu d'un col·lectiu es reuniran els representants amb un 10% de representació en aqueix col·lectiu. Aqueix percentatge hauria d'establir-se i s'hauria de fixar un calendari de reunions de les comissions sectorials. Insisteix que el Reglament ha de ser tingut en compte en tota la seua extensió i ha de ser modificat íntegrament.

UGT: Dona la benvinguda als nous membres de la Mesa. Comenta que les comissions sectorials mai s’han creat, que els acords de la Mesa Negociadora són unitaris i són presos per la Mesa en el seu conjunt. Considera que caldria renovar el Reglament que és de 1992 i, finalment, recorda l'acord d'hores sindicals per òrgan que era més avantatjós per als delegats i delegades.

CCOO: Reconeixen l'antiguitat del Reglament al qual se li han anat fent canvis puntuals i planteja que el tema de la creació de les comissions sectorials es pot abordar portant una altra proposta de modificació al Reglament en qualsevol moment.

El vicerector d’Ordenació Acadèmica i Professorat explica que el punt 6 del Reglament continua igual i no es modifica, que la proposta es limita als punts 1 i 2. Demana el vot i SATTUI s'absté. Amb el vot favorable de la resta de seccions sindicals, CCOO, CGT, CSIF, STEPV i UGT; es constitueix la Mesa Negociadora i s'aprova la modificació del Reglament presentada.

CGT: Planteja que es puga recordar tindre present a la secció sindical PDIP (Plataforma PDI Precariat) per a les reunions de la Taula Negociadora, que poguera participar amb veu però sense vot.

CSIF: Assenyala que en 2014 i en 2018 ja es va negar la possibilitat de participar amb veu i sense vot a les seccions sindicals que no havien obtingut representació en la Mesa Negociadora.

El Vicerrector indica que s'envie una proposta en aqueix sentit i s'estudiarà si és factible legalment. A continuació comenta que la Universitat en els últims anys funciona prenent acords en Mesa Negociadora amb el major consens possible i que aqueix és el tarannà amb el qual volen continuar perquè consideren que és el millor. Recorda que venen grans reptes, amb l'aprovació de la LOSU es plantegen grans canvis en matèria de PDI davant els quals convé ser àgils i flexibles i que , per això, espera la col·laboració de totes les seccions sindicals. Cal negociar ja l’oferta pública d’ocupació i els criteris de promoció de PDI així com la reglamentació de professorat emèrit.

**Punt 2.- Aprovació, si escau, de l'acta de la sessió anterior.**

El vicerector d’Ordenació Acadèmica i Professorat demana el vot per a l’aprovació de l’acta de la sessió anterior.

S'aprova amb el vot favorable de CCOO, STEPV, CSIF i UGT i l’abstenció de SATTUI i CGT l’acta de la sessió de data 20 de setembre de 2022.

**Punt 3.-** **Aprovació, si escau, de la Relació de Llocs de Treball del PDI de la Universitat de València de l’any 2022.**

El vicerector d’Ordenació Acadèmica i Professorat explica que els documents que acompanyen aquest punt de l'ordre del dia permeten conèixer els canvis que s'han produït i la seua justificació. On més canvis hi ha és les promocions, es recull també l'estabilització i les modificacions per reducció de plantilla.

UGT intervé per demanar un informe més detallat que explique les dades numèriques i pregunta quins són els criteris per a oferir el nombre d'Ajudants Doctors que s'ofereixen. També es planteja quines mesures es poden implantar per a resoldre l'envelliment de la plantilla de PDI i què es pot des de Mesa Negociadora.

El vicerector respon que una part de les places d'Ajudant Doctor venen de la renovació per jubilació o defunció, la part restant són noves places que es doten per a tractar de rejovenir la plantilla de PDI. El número es fixa per raons pressupostàries i perquè aqueixes places són consolidables, en 4 anys han d'estabilitzar-se i s'ha de tindre taxa de reposició suficient per a fer-ho. El ritme de 40 places és assumible, més no podrien estabilitzar-se i la política de la Universitat és poder estabilitzar totes les places d'Ajudant Doctor que es creuen.

UGT pregunta si totes les places de Catedràtics o Titulars que es jubilen es converteixen en places d’Ajudant Doctor i quan de temps pot estar paralitzada una plaça no oferta.

El vicerector respon que en tots els casos el departament fa la proposta i la Comissió de Professorat estudia el cas i el Consell de Govern decideix. Respecte al termini de revisió d’una plaça no oferta, assenyala que no hi ha un termini fixat.

CSIF intervé per plantejar la qüestió de si la LOSU pot plantejar un problema per a l’estabilització dels Ajudants Doctors acreditats. La seua secció creu que cal ser àgil i eliminar la incertesa del personal que pot ser afectat.

El vicerector respon que caldrà esperar a les possibles esmenes de transitorietat de la LOSU.

CCOO pregunta sobre el tema del professorat emèrit, algunes sol·licituds estan parades i fins quan seguiran així.

El vicerector explica que les peticions d'emèrits es presenten habitualment a partir d’abril, i que es negociarà prèviament el Reglament d'emèrits per tal d’aplicar-lo per al proper curs.

A continuació, demana el vot i s’aprova per unanimitat de totes les seccions sindicals la RLT de PDI de 2022.

**4 .- Aprovació, si escau, de l’acord de progressió de la carrera professional 2023-2025.**

El vicegerent de RRHH i Organització Administrativa presenta el document que en la Universitat s'aprova per períodes de 3 anys, comenta que el document és continuista i segueix el mateix sistema que en anys anteriors.

CCOO indica que esperaven que fora un document exacte a l'anterior però s'han introduït nous paràgrafs. Assenyala que en l'Annex no apareix el GDPI i II i pregunta què significa l'asterisc de la pàgina 12.

El vicegerent respon que l’asterisc vol dir que és necessària una nova instrucció que es realitzarà més endavant.

UGT: Indica que s’ha eliminat una paràgraf de l’acord anterior referit als cursos de formació, pregunta si això implica que després de l’enquadrament les hores de cursos realitzats ja no contaran per al següent. Finalment, sol·licita aclariment del nou paràgraf de la pàgina 8.

El vicegerent respon que el paràgraf de la pàgina 8 (“Per a la consideració dels mèrits...) significa que el requisit de titulació exigit per a l’accés no valdrà com a mèrit de titulació.

CGT: Realitza les següents preguntes: en l'art. 1 de la pàgina 2, a quin personal s'inclou? L'últim paràgraf de l'article 2 (pàgina 3), que és novetat en aquest acord, implica que les persones de nou ingrés en la Universitat han de tindre els mèrits del Decret 211/2018?. Finalment, assenyala que és una redacció complicada, difícil d'interpretar, especialment la pàgina 9 quant a certificats acreditatius i la distinció entre assistència i aprofitament.

El vicegerent dona resposta indicant que l’article 1 inclou a tota el personal d’administració i serveis de la Universitat de València. Finalment proposa que se suprimisca el paràgraf.

CSIF: Sol·licita aclariment del paràgraf de la pàgina 8 que comença amb: "A partir del 2025..." i del següent ("Per a la consideració dels mèrits...").Respecte de l’últim paràgraf del document Annex 1 pregunta si és certa la creença que el temps romanent després d'enquadrar-te en un grup superior la Universitat ja no l'explica i, en aquest cas, manifesta el seu desacord.

El vicegerent contesta respecte al paràgraf “A partir del 2025...”. Explica que en 2025 acaba el període de fer valdre mèrits obtinguts amb anterioritat al període que s'avalua. A partir d'aqueixa data no es podran fer valdre. Sobre el requisit d'accés, concreta que el que és requisit d'accés per a un grup no serveix de mèrit per a la progressió en aqueix grup. Finalment, comenta que el tema de les millores es vol emportar a la comissió de seguiment de la carrera professional perquè és un tema que té molta casuística i ha d'aclarir-se.

En resum, el vicegerent proposa suprimir el paràgraf de la pàgina 9 que comença amb “En el cas que en l'expedició de certificats…” i afegir “GDP/DPCR I” davant d’on diu “GDP/DPCR II” en les pàgines 7 i 8.

El vicerector d’Ordenació Acadèmica i Professorat demana el vot amb les modificacions proposades i s'aprova per unanimitat de totes les seccions sindicals.

**Punt 5.- Aprovació, si escau, de l’addenda al calendari general de la Universitat de València per a l’any 2023.**

El vicegerent presenta per a la seua aprovació l’addenda al calendari general per a l’any 2023.

CCOO: Comenta que ha presentat una proposta alternativa a la de la Universitat que coincideix en la majoria però sol·licita més dissabtes tancats i compensar el festiu 24 de juny (festa autonòmica)que cau en dissabte amb un altre dia.

CGT: Vol presentar una proposta alternativa a la Mesa Negociadora en la qual proposen compensar el 24 de juny amb el 07 de desembre i que el dia 06 d’octubre siga dia del Servei junt al 13 d’octubre. Demanen tancar els següents dissabtes: 3, 10 i 17 de juny i 08 d’abril. Plantegen la reducció de 3 hores setmanals des del 17 d’abril i fins el 07 de maig de forma experimental.

CSIF: Proposa compensar el 24 de juny amb el 26 de desembre i es manifesten d’acord amb el tancament de dissabtes proposat per CCOO i CGT.

UGT: Proposa que el primer torn de Setmana Santa es treballe només en horari de matí i que es compense el 24 de juny. Pregunta si no es compensa el 19 de març (diumenge) i està d’acord amb els tancaments de dissabtes proposats.

SATTUI: Demana la compensació del 24 de juny i pregunta si el dia 31 de desembre no es compensa.

El vicegerent fa una proposta alternativa incorporant algunes de les qüestions proposades per la part sindical:

* Compensar el 24 de juny amb el 26 de desembre
* Tancar també els dissabtes 8 d'abril, 16 de desembre i 24 de juny
* Compensar els torns de Nadal, ja que el segon torn té un dia més
* Els dies del Servei es manté com estan: 13 d'octubre i 7 de desembre
* No es pot reduir a treball sol de matins el primer torn de Setmana Santa ja que és període de plena docència.
* No s'accepta la reducció de jornada proposada per CGT.

El vicerector d’Ordenació Acadèmica i Professorat demana el vot amb les modificacions proposades i s'aprova per unanimitat de totes les seccions sindicals.

STEPV: Comenta que els haguera agradat poder negociar-ho abans de l’inici de l’any i fa també una proposta de futur: La possibilitat de provar la setmana de 4 dies i els problemes que genera al personal en pràctiques. Cal pensar-ho bé.

**Punt 6.- Torn obert de paraules.**

El vicerector obri un torn de paraules i es produeixen les següents intervencions:

UGT: Planteja la qüestió de la Universitat enfront de l'envelliment de la plantilla. Opina que seria important desenvolupar un protocol d'acolliment i tutorització i per a això han creat un esborrany amb l'objectiu d'acurtar períodes d'aprenentatge.

D'altra banda, vol exposar una crítica constructiva a l'organització de les eleccions sindicals. S'ha produït una indefensió dels promotors, en les Meses coordinadores les seccions no van poder intervindre per a fixar les meses electorals ja que l'acta es va remetre 21 dies després i no es va poder reclamar. En el vot anticipat la informació als Registres no va arribar amb suficient antelació i les persones que van acudir el primer dia van trobar que no sabien com havien d'organitzar-lo. No es van obrir totes les vesprades els registres incomplint-se la normativa. Alguns vots es van anul·lar perquè en el sobre no es va incloure el DNI ja que es va informar en els registres que no era necessari. En Junta de PDI i en Comitè d'Empresa es va retardar la publicació dels resultats.

SATTUI: Planteja per a futures reflexions de la Mesa Negociadora la distribució del crèdit sindical del PDI, actualment es fa proporcionalment a les 3 funcions: docència, gestió i investigació. Proposa que totes les hores a descomptar ho siguen de docència amb un límit de 9 crèdits.

En un altre ordre de coses, confirma irregularitats en el procés electoral sindical per instruccions mal donades per al vot anticipat i per l'anul·lació d'alguns vots per portar el sobre solapes diferents a la resta.

Finalment, indiquen que adjuntaran document amb més propostes. S'adjunta com a Annex 1.

CCOO: Recorda que la seua proposta de calendari anava una la jornada de 4 dies. Vol que siga un tema a discutir, la Universitat de València ha de triar en quin marc. Podria fer-se de manera experimental com a l'Ajuntament. Pregunta quin és el plantejament de la institució sobre aquest tema.

CSIF: Fa una proposta de negociació sobre els següents punts:

* Jornada setmanal de 35 hores.
* Aplicació progressiva de la reducció de jornada per a majors de 60 anys.
* Cursos de Formació Permanent amb més edicions i més nombrosos perquè es necessiten per a la carrera professional.
* Modificació de la normativa de Borses i inclusió del personal funcionari de carrera que es presente a processos per promoció interna.
* Reunió de la Comissió de Seguiment del Teletreball ja que hi ha Plans Especials pendents d'aprovació.
* Negociació del catàleg de funcions i es realitzen les reclassificacions que es revelen necessàries.
* Inici de la funcionarització voluntària del personal laboral.
* Inici de la negociació de millora del complement específic. Una paga més per a compensar el fet que la classificació dels llocs de treball i les retribucions a la Universitat de València són les més baixes de les universitats de l'entorn.

Finalment, sol·licita informació sobre la possible millora en el finançament i els seus efectes sobre el personal i sobre l'acord per a transformar els contractes d'obra i servei del personal investigador en contractes indefinits.

CGT: Sol·licita informació sobre diferents temes:

* Posició de la Universitat respecte del tema de la transformació dels contractes de personal investigador, ¿quan es farà i amb quines conseqüències?.
* ¿Quina és la taxa de reposició per a 2023?
* Desenvolupament dels processos selectius
* La sentencia que pot afectar al procés selectiu de C2 auxiliar de serveis.
* Calendari de pressa de possessió de la Oferta ordinària i extraordinària.
* ¿Com se cobriran les vacants de Biblioteques?
* ¿Com està en Generalitat Valenciana el tema del conveni col·lectiu?
* ¿Com es farà la estabilització del personal “Ajudes Beatriz Galindo”?

El gerent pren la paraula per respondre a algunes de les qüestions plantejades. Entén que tot l'exposat per les diferents seccions sindicals són declaracions d'objectius a treballar durant els pròxims 4 anys.

Respecte al Conveni col·lectiu indica que si la Generalitat accepta la proposta de modificació del Decret 174/2022, això obriria el camí per a la signatura del conveni.

Sobre el finançament, explica que s'està negociant a dos nivells, entre les universitats i entre aquestes i la Generalitat i que la situació és canviant.

A continuació, el vicegerent passa a donar resposta a la resta de qüestions:

Davant la crítica al processos electoral sindicals, assenyala que el percentatge de vots nuls ha sigut el més baix en molts anys. Sobre el retard en la publicació de resultats, indica que un dels dos serveis es va ocupar de dos òrgans i això suposa el doble de temps per a gestionar els processos.

Respecte a la sentència que va anul·lar la reducció de jornada per dues o més menors de 12 anys a càrrec, explica que no es pot fer res més a esperar a la publicació de la sentència que s'està demorant en excés i aplicar-la a tot el personal. Sobre la reunió de la comissió de seguiment del teletreball, està ja prevista la seua convocatòria.

La resta de peticions i propostes, com a Catàleg de funcions, normativa de Borses, etc, s'aniran estudiant.

Els estudis d'índexs de càrrega de treball en els serveis, s'actualitzaran però amb les dades de 2022 per a evitar que la pandèmia altere els resultats.

Quant a li sentencia que afecta el procés de C2, auxiliars de serveis, informa que es recorrerà i recomana tranquil·litat, en tot cas, afecta com a màxim al grup de persones amb diversitat funcional intel·lectual.

El tema de calendaris de processos, estan pendents d'eixir, prioritzant els concursos. Cal tractar el tema de com ordenar en Borses el concurs i el concurs oposició en escales amb tots dos processos.

El vicerector d’Ordenació Acadèmica i Professorat pren la paraula per donar resposta al tema del crèdit d'hores sindicals, explica que ja es va millorar i no veu possible que la reducció es faça tota sobre la docència. Pel que fa a les persones contractades amb les ajudes Beatriz Galindo informa que s'està treballant com articular l'estabilització en els casos que no reuneixen tots els requisits.

Sense més assumptes que tractar, a les 14:30 hores, el president clou la sessió, del contingut de la qual s'estén aquesta acta.

La secretària Vist-i-plau

El president de la Mesa Negociadora

Laura Mateu López Ernest Cano Cano